

**מילים  לשבת**

**שער הנגב - ערב שבת, כ"ו באב תשע"א, 26 באוגוסט 2011**

**שלום לחברות ולחברים,**

**"אין נפגעים, אין נזק"**

בטרם פגישה שגרתית עם הנהלת כפר עזה, התבוננתי בהתרגשות בעשרים ושנים בנות ובני המצווה של הקבוץ שניצלו חזרה זמנית לשגרה בכדי להתכונן למופע סיום שנת  הבר מצווה, שנדחה בשבוע בגלל "המצב". החזרה התקיימה תחת כיפה השמים, על מדרגות "הפיאצה" המרכזית. עוד הגדולים מדברים על פרויקטים הנדסיים בישוב, הגיעה הנחייה להימצא בזמינות גבוהה למיגון; החזרה של הילדים עברה למבנה סגור. המשכנו בישיבה לנושאי חינוך וצמיחה דמוגרפית והנה הביפרים/סמסים מדווחים על הנחייה להיכנס מיידית למיגון.

הפעם, לא נורתה אש ואיש לא נפגע. בסיכומו של ערב, החזרה של הילדים הופסקה והפגישה שלנו עם כלל החברים לא התקיימה; לא משהו שמישהו במס רכוש מתרגש ממנו, שום דבר שבאמת מסעיר את "התקשורת".

**מקום ענק, ענק, ענק, ענק, ענק**

קצה קצהו של עולם מיוחד שנברא אצלנו בעשור האחרון, ניתן לשמוע בעשרים הדקות הראשונות של תוכנית הבוקר מהיום של ליאת רגב ברשת ב': <http://www.iba.org.il/bet/bet.aspx?type=aod> . בחרו את התוכנית "אלה החיים" מה 26.8 וכנסו לאווירה עם שולי החדשות המאוד רלוונטיות לנו.

על ההתחלה ימוטט אתכם יואב לחיאני, דור שלישי למתיישבי נחל עוז, שעולה בשבוע הבא לכיתה א'. בהמשך, משתתפות גם יעל, אמא של יואב ורכזת חינוך בקבוץ ודינה בן דוד, גננת ומחנכת ותיקה. השיחות והשירים הינם פסיפס אוטנטי של החיים אצלנו בשנה האחת עשרה ל"שגרת החירום".

**אמר ועשה**

לפני ימים לא רבים נפרדנו לעולמים מלייבוש, אברהם לוי, ממייסדי נחל עוז.

זהו דבר מגילת היסוד שהקריא לייבוש באוקטובר 1953, כמזכיר הראשון של קבוץ נחל עוז בטכס הקמת הישוב: "היום אנחנו מניחים יסוד לישוב משלט קיבוצי חדש – נחל עוז...ישוב קיבוצי – פרק חדש בפרשת חיינו. מאחורינו חלומות נעורים, לבטים ותהייה; לפנינו – חיי הגשמה ויצירה, יצירה של חיים חדשים, על המוסר והערכים המייחדים אותם. יצירה תוך אחריות ושמחת חיים ועם זאת, תוך מאבק של היחיד עם עצמו, של החברה עם עצמה ועם הסובב אותה...נדע לקשור את עצמנו לחבל ארץ זה בעבודה והגנה, בצמידות לקרקע ולכל אשר עליה."

**תרבות לישראל**

מה נשתנה ה"סבב" הזה מכל קודמיו? שהפעם מעטנו ביציאות הילדים אל מחוץ לאזור. השותף המרכזי שלנו הוא ארגון "תרבות לישראל", המלווה אותנו יחד עם משרד התרבות. אחד עשר אומנים, הרביצו אצלנו השבוע 58 הופעות קאמריות במקלטים ובבתי ילדים ממוגנים – קוסם ופנטומימאי, תיאטרון בובות ותיאטרון רגיל, הולה הופ ואימפרוביזציה, תיאטרון מסיכות, מספר סיפורים, גרפיטי וריקוד; הגיע גם צ'רלי צ'פלין, בחיי. ביחד הם צחקו, התנועעו ונדהמו עם הילדים שלנו ומפעם לפעם, גם רצו איתם לממ"ד...אומנים נוספים יבואו בשבוע הבא.

אגודת הסטודנטים של אוניברסיטת תל אביב ארחה למעלה ממאתיים ילדים ליום פעילות ומכללת שנקר לעיצוב תארח 100 נערים שלנו לסדרת סדנאות.

**נגמלה הגמילה?**

ממש על קצה התפקיד, לקראת סיום מנכ"לותו במשרד ראש הממשלה, ולנוכח ההמולה הביטחונית, ביקר אותנו איל גבאי. עם כניסתו לתפקיד ובמהלכו הוא עמד על כך שעלינו לוותר בהדרגה על ההטבות שהמדינה מעניקה לתושבי "עוטף עזה" ולרשויות המקומיות. נאבקנו בגישה זו מתוך אמונה, שכל עוד המציאות הביטחונית לא משתפרת, אין זה הוגן לכרסם ב"רוח הגבית" שמסייעת לנו לצמוח, חברתית וכלכלית. בפגישה זו הפתיע אותנו גבאי, כאשר בישר לנו: "תם תהליך הגמילה שלכם". תודה...

האם יורשו בתפקיד ימשיך בקו כל כך הגיוני זה או שגם הוא יתעקש לשכנע אותנו שבעצם די נחמד לחטוף, כבדרך שיגרה - לא רק בסבבי הסלמה -  את תסכולי שכנינו הפנאטים.

**אמא**

אמא היא זו שבערבו של יום, בין התרעה לפיצוץ, שואלת אותי "מה חדש" ואני מספר על ביקורי האלוף, המנכ"ל והשר והיא, המתקשה לשמוע, מבקשת שאחזור על דברי ואולי היא תחליף טלפון ואולי אני...ולבסוף מסתפקת ב"לא חשוב, אלוני, העיקר שאני שומעת אותך...תלך לנוח".

**שבת שלום, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)